**Hajdúszoboszló Város Önkormányzata Képviselő-testületének**

**17/2019. (X.31.) önkormányzati rendelete**

**az önkormányzat szervezeti és működési szabályzatáról szóló 19/2014. (XI. 27.) önkormányzati rendelet módosításáról**

Hajdúszoboszló Város Önkormányzata Képviselő-testülete Magyarország Alaptörvénye 32. cikk (2) bekezdésében meghatározott eredeti hatáskörében, Magyarország Alaptörvénye 32. cikk (1) bekezdés a) és d) pontjában meghatározott, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében foglalt feladatkörében eljárva, a következőket rendeli el:

**1. §**

(1) Az önkormányzat szervezeti és működési szabályzatáról szóló 19/2014. (XI. 27.) önkormányzati rendelet (a továbbiakban: rendelet) 4. § (2) bekezdésében az „alpolgármester” kifejezés „alpolgármester(ek)” kifejezésre változik.

(2) A rendelet 9. § (1) bekezdésében az „alpolgármester” kifejezés a „kijelölt alpolgármester(ek)” kifejezésre változik.

(3) A rendelet 11. § (2) bekezdésében az „alpolgármester” kifejezés a „kijelölt alpolgármester(ek)” kifejezésre változik.

(4) A rendelet 15. § (2) bekezdésének utolsó mondata helyébe a következő rendelkezés lép:

*„A titkos szavazást a képviselők közül választott 3 tagú szavazatszámláló bizottság bonyolítja le.”*

(5) A rendelet 30. § helyébe a következő rendelkezés lép:

*„30. §*

*(1) A képviselő-testület a polgármester általános helyettesítésére, a polgármester megbízása alapján egyes területeken munkájának segítésére kettő társadalmi megbízatású alpolgármestert választ. Az alpolgármester(ek) hiánya vagy akadályoztatása esetén feladatait a gazdasági bizottság elnöke látja el.*

*(2) Az alpolgármester(ek) a polgármester helyettesítéséhez, illetve a rábízott feladatok ellátásához szükséges időt a hivatalban tölti. A hivatal gondoskodik az alpolgármester(ek) munkafeltételeinek biztosításáról. A polgármestert helyettesítő alpolgármester(ek) fogadónapja azonos a polgármesterével.”*

**2. §**

E rendelet a mai napon, 2019. október 31-én, a következő napirend tárgyalásának megkezdésekor lép hatályba.

 ***Czeglédi Gyula Dr. Korpos Szabolcs***

 ***polgármester jegyző***